ХабзэфIым лъэпкъыр егъэгушхуэ
Бабугент къуажэм ЩэнхабзэмкIэ и унэм щызэхэтащ иджы еплIанэу ирагъэкIуэкI «Нарт джэгухэр». Абы кърихьэлIахэм псалъэ гуапэхэмкIэ зыхуагъэзащ, ехъулIэныгъэхэр зыIэрагъэхьэмэ зэрагуапэр жраIащ Iуэхум и къызэгъэпэщакIуэ нэхъыщхьэхэу Тетуев Хьэдисрэ усакIуэ Табаксоев Мухътаррэ, КъБР-м и Парламентым и депутат Мечукаев Азрэт, къуажэ администрацэм и тхьэмадэ Османов Мухътар сымэ.
Зэпеуэ гъэщIэгъуэнхэм хэтащ Балъкъэр Ипщэ, Безенги, Къарэсу, Бабугент, Ташлы-Тала къуажэхэм, КъБКъУ-м щыIэ Балъкъэр щэнхабзэ центрым я командэхэр.
«Нарт джэгухэр» къыщызэIуахым, лъэпкъ макъамэм щIэту утыкум къихьа гупхэр зэщхьэщыкIырт я дамыгъэхэмкIэ, ныпхэмкIэ, зэманыжьым и лъэпкъ фащэхэр къызытещ я щыгъынхэмкIэ.
ЦIыхухъухэм я зэфIэкI щагъэлъэгъуащ лъэпкъ бэнэкIэм, мывэ дзыным, IэпщэкIэ зэпекъуным. «Айсурат» зэпеуэм хъыджэбзхэм утыку къыщрахьащ пасэрей лъэпкъ фащэхэр, зыIыгъыкIэ дахэхэр. Псори дихьэхат лъэпкъ къафэмрэ уэрэдымрэ зэрагъэзащIэм.
Зэхьэзэхуэм кърикIуахэмкIэ япэ увыпIэр лъысащ Ташлы-Тала и гупым, КъБКъУ-м щыIэ Балъкъэр щэнхабзэ центрым и командэр етIуанэ хъуащ, ещанэ увыпIэхэр зэдагуэшащ Безенгирэ Бабугентрэ я гупхэм.
— Iуэхугъуэм и купщIэ нэхъыщхьэр кIуэ пэтми яIэщIэгъупщыкIыж лъэпкъ хабзэр къэгъэщIэрэщIэжынырщ. ЩIалэгъуалэм ар ящIэн, яхъумэн хуейщ. ДыкъызытехъукIыжа ди нэхъыжьхэми хуэдэу мамыру, зэныбжьэгъугъэрэ зэгурыIуэныгъэрэ яку дэлъу псэуну абыхэм я къалэнщ, — къыхигъэщащ Тетуев Хьэдис.
Кужоновэ Эльмирэ.
